*A rendelet tervezet elfogadásához*

*az Mötv. 50. §-a alapján minősített többség szükséges,*

*az előterjesztés nyilvános ülésen tárgyalható!!*

*168. számú előterjesztés*

Bátaszék Város Önkormányzat Képviselő-testületének 2024. október 15-én

16 órakor megtartandó ülésére

*Iskoláztatáshoz kapcsolódó rendkívüli települési támogatás szabályozásának módosítása*

|  |
| --- |
| **Előterjesztő:** Dr. Bozsolik Róbert polgármester  **Készítette**: Takaróné dr. Mihó Beatrix mb.hatósági irodavezető  **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  Szociális Bizottság 2024.10.14.  KOIS Bizottság 2024.10.14.  Pénzügyi és Gazdasági Bizottság 2024.10.15. |

**Tisztelt Képviselő-testület!**

Bátaszék Város Önkormányzat Képviselő-testületének a települési támogatásról és egyéb szociális ellátásokról szóló 1/2019 (I.31.) önkormányzati rendeletének 14. §-a rendelkezik az iskoláztatáshoz kapcsolódó települési támogatás szabályairól.

*„14. § (1) Iskoláztatáshoz kapcsolódó települési támogatásban részesülhet az a bátaszéki állandó lakóhellyel rendelkező szülő, akinek gyermeke a bátaszéki II. Géza Gimnázium 7. vagy 9. osztályába legkésőbb minden év szeptember 1-jéig beiratkozik tanulónak.*

*(2) A támogatás összege tanulónként 10.000 Ft.*

*(3) A támogatás megítélése kérelemre történik.”*

A családok terhei évről évre jelentősen növekedtek a beiskolázással kapcsolatban, mely terhek csökkentése érdekében már korábban tettünk lépéseket. A terhek csökkentése mellett fontosnak tartjuk, hogy a támogatásban részesülők körének kibővítésével és a támogatás összegének emelésével a helyi oktatási intézményekbe történő beiratkozást is ösztönözzük.

Mindezekre tekintettel a jelen előterjesztésben javaslatot teszünk az támogatásban részesülők körének bővítésére, valamint a támogatás összegének emelésére az alábbiak szerint:

* a módostást követően támogatásban részesülnének a Bátaszéki II. Géza Gimnázium 7. és 9. évfolyamának osztályaiba beiratkozott bátaszéki állandó lakóhellyel rendelkező szülők gyermekei mellett **a Bátaszéki Kanizsai Dorottya Általános Iskola 1. és 5. évfolyamának osztályaiba beiratkozott bátaszéki állandó lakóhellyel rendelkező szülők gyermekei** (Ez összesen 2024. évben 139 tanulói létszámot jelent.)
* a támogatás összege tanulónként 15.000 Ft lenne
* a támogatás visszamenőleg 2024. szeptember 1. napjától kerülne megállapításra, így azok a tanulók, akik a hatályos rendelet alapján már megkapták a 10.000 Ft támogatást, további 5.000 Ft-ra válnának jogosulttá.

Előzetes számítások szerint a támogatás ebben a formában történő biztosítása 2.085.000 Ft-tal terhelné meg az önkormányzat 2024. évi költségvetését, de a szociális keretek közötti átcsoportosítást követően (melyet a képviselő-testület 170. számú előterjesztésében tárgyal), kizárólag 500.000 Ft plusz forrást kellene biztosítani a 2024. évi költségvetés általános tartalék kerete terhére.

Amennyiben a képviselő-testület ezen javaslattal egyetért, kérjük az előterjesztés mellékletét képező rendelet tervezetet fogadják el.

**HATÁSVIZSGÁLAT**

a települési támogatásról és egyéb szociális ellátásokról szóló 1/2019 (I.31.) önkormányzati rendelet módosításáról szóló rendelet-tervezethez

**Társadalmi hatása:** támogatásban részesülők körének bővülésével, valamint a támogatás összege mértékének növelésével a támogatottak iskolakezdéshez kapcsolódó anyagi terhei csökkenek

**Gazdasági hatása:** nincs

**Költségvetési hatása:** támogatottak körének bővítése illetve a támogatás mértékének emelése további költségvetési forrás biztosítását igényli

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** pénzügyi feltételek biztosítása szükséges

**Véleményeztetés:** valamennyi bizottság

**INDOKOLÁS**

a települési támogatásról és egyéb szociális ellátásokról szóló 1/2019 (I.31.) önkormányzati rendelet módosításáról szóló rendelet-tervezethez

Általános indokolás

Bátaszék Város Önkormányzat Képviselő-testületének a települési támogatásról és egyéb szociális ellátásokról szóló 1/2019 (I.31.) önkormányzati rendeletének 14. §-a rendelkezik az iskoláztatáshoz kapcsolódó települési támogatás szabályairól.

*„14. § (1) Iskoláztatáshoz kapcsolódó települési támogatásban részesülhet az a bátaszéki állandó lakóhellyel rendelkező szülő, akinek gyermeke a bátaszéki II. Géza Gimnázium 7. vagy 9. osztályába legkésőbb minden év szeptember 1-jéig beiratkozik tanulónak.*

*(2) A támogatás összege tanulónként 10.000 Ft.*

*(3) A támogatás megítélése kérelemre történik.”*

A családok terhei évről évre jelentősen növekedtek a beiskolázással kapcsolatban, mely terhek csökkentése érdekében már korábban tettünk lépéseket. A terhek csökkentése mellett fontosnak tartjuk, hogy a támogatásban részesülők körének kibővítésével és a támogatás összegének emelésével a helyi oktatási intézményekbe történő beiratkozást is ösztönözzük.

Részletes indokolás

**Az 1. §-hoz**

A támogatásban részesülők köre kiterjesztésre, illetve a támogatás összegének mértéke megemelésre kerül.

**A 2. §-hoz**

Hatályba léptető rendelkezést tartalmaz.